torricelli
Torricelli er en sprogfamilie eller sprogæt omfattende ca. 50 sprog, der tales i det nordvestlige Papua Ny Guinea.
Sprogene tales af i alt ca. 120.000 mennesker. Det største og bedst beskrevne af dem er bukiyip eller bjerg-arapesh (ca. 16.000, 2003), der blev indgående udforsket af den amerikanske antropolog Margaret Mead og hendes mand, den newzealandske antropolog Reo Fortune (1903-1979) på grundlag af deres eget fælles feltarbejde i området i 1930'erne.
De øvrige større sprog i familien er olo (ca. 14.000, 2003) og mufian eller syd-arapesh (ca. 11.000, 1998).
Det historiske slægtskab mellem torricelli-sprogene blev fastslået af den australske sprogforsker og antropolog Donald Laycock (1936–1988) i 1973.